Predkladacia správa

 
Ministerstvo spravodlivosti Slovenskej republiky predkladá na rokovanie Legislatívnej rady vlády SR  návrh zákona, ktorým sa mení a dopĺňa zákon č. 36/2005 Z. z. o rodine a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, ktorý bol vypracovaný v spolupráci s Ministerstvom práce, sociálnych vecí a rodiny Slovenskej republiky na základe Plánu legislatívnych úloh vlády Slovenskej republiky na rok 2014.
 Súčasťou predkladaného návrhu zákona je aj novela Občianskeho súdneho poriadku a zákona č. 305/2005 Z.z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov a návrh novely zákona č. 627/2005 Z. z. o príspevkoch na podporu náhradnej starostlivosti o dieťa v znení neskorších predpisov. 
Vzhľadom na skutočnosť, že právna úprava sociálnoprávnej ochrany detí a sociálnej kurately priamo nadväzuje na Zákon o rodine, ako aj na časti Občianskeho súdneho poriadku upravujúce postupy súdu v starostlivosti o maloletých, aj v prípade návrhu novely zákona o rodine a novely Občianskeho súdneho poriadku je potrebné zabezpečiť, aby boli navrhované zmeny premietnuté v právnej úprave sociálnoprávnej ochrany detí a sociálnej kurately. Návrh novely zákona č. 627/2005 Z. z. o príspevkoch na podporu náhradnej starostlivosti reaguje na návrhy predložené v čl. I, konkrétne na návrh na zjednotenie odberného miesta pre poukazovanie výživného detí v pestúnskej starostlivosti a v náhradnej osobnej starostlivosti a na zrušenie ustanovení o tzv. predpestúnskej starostlivosti na základe Nálezu Ústavného súdu (615 z 18. októbra 2006).   
 
Materiál je predkladaný po odbornej diskusii o aktuálnych otázkach a praktických problémoch rodinného práva, práv detí a sociálnoprávnej ochrany detí a sociálnej kurately. 
 
Informáciu o návrhu zákona prerokoval 10. marca 2015  Výbor pre deti a mládež Rady vlády pre ľudské práva, národnostné menšiny a rodovú rovnosť, informáciu uznesením č. 43 zobral na vedomie a  navrhované legislatívne zmeny privítal a podporil.  Dňa 11. marca 2015 bola poskytnutá informácia o rokovaní Výboru pre deti a mládež, informácia  o medzirezortnom pripomienkovom konaní a stave legislatívneho procesu návrhu Rade vlády pre ľudské práva, národnostné menšiny a rodovú rovnosť.
 
Návrh predkladaných zmien a doplnení zákonov napĺňa programový záväzok vlády v oblasti rodinnej politiky na prijatie opatrení :
·        vyhýbať sa umiestňovaniu detí do ústavnej starostlivosti ako najkrajnejšiemu riešeniu a preto podrobí odbornej analýze procesné predpisy a predpisy rodinného práva v častiach týkajúcich sa umiestňovania detí do náhradnej rodinnej starostlivosti, 
·        podporiť ochranu maloletých tak, aby sa v čo najširšom meradle uplatňovala zásada, podľa ktorej má každé dieťa od narodenia vyrastať v prirodzenom rodinnom prostredí. 
 
Spoločným menovateľom predkladaných noviel zákonov je zlepšiť podmienky ochrany detí a riešenie aktuálnych aplikačných problémov, ktoré boli identifikované za roky existencie a platnosti zákona o rodine a iných predpisov v ich vzájomných súvislostiach. 
Navrhovaná novela zákona je vypracovaná v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade aj s právom Európskej únie. 
  Návrh novely zákona nezakladá vplyvy na rozpočet verejnej správy, nemá dopad na podnikateľské prostredie a na informatizáciu spoločnosti a životné prostredie. Návrh ma pozitívny sociálny vplyv, osobitne v oblasti  prístupu k právam.   
  Návrh zákona bol predmetom medzirezortného pripomienkového konania a predkladaný je bez rozporov.